
Környezeti erőforrások kiaknázásának kockázata különös tekintettel a recski aranybányászatra

Vizkeleti Anna
Környezeti erőforrások kiaknázásának kockázata különös tekintettel a recski aranybányászatra
Risk of the exploitation of natural resources especially the gold mining at Recsk
 
Az emberiség története sokoldalúan bizonyítja, hogy a természeti erőforrások igénybevétele együtt járt a környezetbe történő beavatkozással. Az emberi beavatkozás hatása az ipari forradalom óta olyan nagyméretűvé vált, hogy a világ számos területén a környezet pusztulásához vezetett.
Nemcsak hazánkban, de Közép-Kelet-Európa országaiban is a bányászatnak komoly gazdasági és szociális jelentősége van, emellett magán viseli az elmúlt évtizedek környezetvédelmi hibáinak és téves döntéseinek következményeit, és szenved a mulasztások kiváltotta társadalmi ellenérzésektől. Az iparág jövőjét tekintve többféle kimenet is lehetségesnek látszik, figyelembe véve egyrészt a nyersanyagok iránti növekvő keresletet, de a jelentős érdekérvényesítéssel bíró környezetvédelmi csoportok által felvetett jogos környezetvédelmi aggályokat is.
A környezeti hatás lényegében az emberi beavatkozás természeti következményeinek összességét jelenti. A beavatkozás mértéke és annak következményei azonban egy ilyen bonyolult rendszerben nemlineáris kapcsolatban vannak egymással, úgyhogy a beavatkozás különféle hosszú távú következményei valójában kiszámíthatatlanok. A szennyezőanyagok mind a környezetre, ill. azon keresztül az emberi szervezetre gyakorolt ártalmas és összetett hatásainak fokozatos felismerése eredményeképpen először az Egyesült Államokban fogalmazták meg a kockázatelemzés módszertani irányelvét.
Az utóbbi évtizedek súlyos ipari baleseteinek hatására a kockázat alapú döntéshozás a fejlett országokban egyre inkább előtérbe került a megalapozott és szerteágazó tudományos kutatások következtében. A kockázatfelmérés számos területen alkalmazott eljárás, melyet a feladat céljának megfelelően kisebb-nagyobb eltérésekkel alkalmaznak.
Dolgozatomban összefoglalom a kockázat felmérés elméleti hátterét, majd a környezeti erőforrások, ezen belül az ásványi nyersanyagok, az arany kiaknázásának kockázati becslését a recski esettanulmányon keresztül mutatom be.



